Rekordbeslag av «elefantdop» i Arizona
Beslaget er det største som er gjort av det dødelige stoffet noensinne, opplyser tollvesenet, ifølge AP. Narkotikaen ble oppdaget da de inspiserte et vogntog med varer fra Mexico ved grensebyen Nogales, rett sør for Tucson. Den meksikanske føreren av vogntoget er pågrepet. I tillegg til de 114 kiloene med fentanyl, ble det beslaglagt 1 kilo fentanyl-piller og et parti metamfetamin. Fentanyl har de siste årene vært det stoffet som har forårsaket flest dødelige overdoser i USA . I 2016 ble 18.000 overdosedødsfall knyttet til stoffet. Det har vært en stor økning i smugling av fentanyl over grensen fra Mexico, ifølge tollvesenet. Stoffet er oftest å finne som hvitt pulver som kan blandes med heroin, opplyser amerikanske myndigheter. Fentanyls innvirkning på hjernen ligner på hvordan morfin eller heroin påvirker hjernen, men er mellom 50 og 100 ganger kraftigere. Dermed er det lett å ta overdose, skriver NTB.
Amerikanske tollere beslagla 114 kilo av det kraftige syntetiske opioidet fentanyl i et vogntog fra Mexico lørdag.